अपने जीवन भर के श्रमसाध्य, सुविचारित और वैज्ञानिक अध्ययन के आधार पर उन्होंने जीवन के विकास का विवरण तैयार किया.
डार्विन की किताब ओरिजिन ऑफ स्पीशीज़ के छपने के बाद वैज्ञानिक जगत में तहलका मच गया और इसका जमकर विरोध हुआ. डार्विन की इस नई समझ, नए ज्ञान और नए बोध ने धार्मिक मान्यताओं को चुनौती दे डाली. चर्च और उसके अनुयायियों को डार्विन के जैव-विकास का सिद्धान्त बिल्कुल भी मान्य नहीं था. उन्हें लगता था कि डार्विन का सिद्धान्त इंसानों और जानवरों के बीच के अंतर को ही खत्म कर देगा. लेकिन इससे कहीं ज्यादा बड़ा आरोप जो डार्विन पर लगा, वह यह था कि उनके सिद्धान्त ने ईश्वर, उनके पुत्र यीशू और ईसाइयों के प्रमुख धर्मग्रंथ बाइबिल के ही वजूद पर सवाल खड़े कर दिए थे. ईसाइयत की मान्यताओं के मुताबिक ईश्वर ने सृष्टि की रचना एक बार में और एक बार के लिए की है. उनके मुताबिक इंसान की रचना ज्यादा पुरानी नहीं है. लगभग छह हजार साल पहले इंसान की रचना उसी रूप में हुई है जिस रूप में इंसान आज है. इसी तरह सृष्टि के अन्य चर-अचर प्राणी भी इसी रूप में रचे गए और वे पूर्ण हैं. और चार्ल्स डार्विन ने यही तो बदला. अपने जीवन भर के श्रमसाध्य, सुविचारित और वैज्ञानिक अध्ययन के आधार पर उन्होंने जीवन के विकास का विवरण तैयार किया. जैसा कि सन् 1859 में वे लिखते भी हैं, ‘हर नई प्रजाति, अपने साथ कुछ परिवर्तन लिए, अपनी किसी पूर्वज प्रजाति से उभरती है.’